Kuns blaas nuwe asem in Mariëtte | News24
Kuns blaas nuwe asem in Mariëtte
Wanneeer Mariëtte de Kock (59) voor haar esel gaan staan, kry al haar mooiste herinneringe vorm op die doek voor haar. Foto:MONIQUE BASSON
MET haar rooi boskasie, oranje kopband, bonkige silwer ketting en bloedrooi lippe staan Mariëtte de Kock (59) uit . . . nie eers die bloedrooi Wimpy-bank kan aan haar uitspattigheid afbreek doen nie.
Niks omtrent haar is subtiel nie. Haar voorkoms en kleurvolle persoonlikheid skreeu kunstenaar. Dit beklemtoon haar individua-liteit.
'n Halfgedrinkte koppie koffie staan eenkant, vergete. Sy wink die kelner nader, be-stel nog koffie. Maar ook dié koppie verloor die stryd teen die kunstenaarsiel . . .
Mariëtte, 'n skildenaar wat 20 jaar gelede die nasionale kunswêreld aan haar voete gehad en met bekende mense soos Pik Botha skouer geskuur het, lewe nou haar passie in Jeffreysbaai uit.
Elke verfstreep bring genesing - nie net vir haar nie, maar ook vir elkeen van haar kunsstudente.
Vóór die nuwe fase in haar lewe begin vorm aanneem het, het sy so byna vergeet sy kan dit doen.
Mariëtte praat oor haar woestyntydperk. "Ek het alles gehad waarvoor ek kon hoop: 'n suksesvolle loopbaan, 'n liefdevolle man, 'n groot huis, 'n spoggerige motor en die voor-uitsig om 'n ma te word.
"Toe verloor ek alles. My man, my hoop op kinders, my loopbaan . . . alles. Ek het vir jare in 'n klein vertrekkie om oorlewing gespook. Ek was oortuig daarvan dat my werk nie goed genoeg is nie, dat ek nie goed genoeg is nie.
"Net toe ek dink dinge kon die erger nie, word ek met bipolêre gemoedsteurnis diagnoseer. Die geweldige pyn en warboel waarin my gemoed by tye was . . . ek kan dit nie be-skryf nie. Ek wou 'n einde aan alles maak, maar het nie die moed gehad nie.
"Ek het ure op my knieë voor God deurgebring, gesmeek vir 'n uitweg. Ek het 'n belofte afgelê: as ek weer my volle potensiaal in my kuns kan bereik, sal ek my talent in 'n bediening omskep.
"Verstrengel in my probleme, was ek vir lank doof vir sy Stem. Tot op daardie een wonderlike dag . . . daar het deure oopgegaan waar ek seker was net mure is."
Mariëtte, oorpronklik van Pretoria, het die nuwe lewensfase met oorgawe aangegryp. Nie net het haar kuns nuwe hoogtes bereik nie, maar haar persoonlike lewe het ook 'n welkome liefdesinspuiting gekry. Mariëtte, wat meer as 'n dekade in Jeffreybaai woon, het vier jaar terug met Bill Kennedy (88) getrou.
Dié geestelike deurbraak en geluk wat sy gevind het, wys in die kleurgebruik in haar kuns. Sy gebruik veral oranje, geel en pers. "Dit is ongelooflik wat met jou siel gebeur as jy jou hart uit verf."
Hoewel sy in alle mediums werk, spesialiseer sy in portrette en gebruik veral pastel en akriel. Haar werk is by Peter's Gallery en Palette Kunsmark in Jeffreysbaai te sien. Verskeie van haar nuwe werk hang reeds teen die mure van huise en sakeondernemings regoor Suid-Afrika.
Getrou aan haar belofte aan God, bied sy tans kunsklasse aan.
Hoendervleis oorval haar. "God soek elkeen van my studente met sy Hand uit. Ek en my studente bid voor elke kunsklas en het ons eie ondersteunings- en gebedsgroep gevorm.
"Die klasse is soveel meer as net dit. Hier word ons vernuwe en geestelik verryk."
Mariëtte droom groot vir die toekoms. Sy hoop om binnekort haar eie kunsgallery en volwaardige kunsskool by haar huis in Wavecrest te open.
Miskien om haar gloriedae van ouds te herleef toe sy vyf kunsgallerye in Suid-Afrika bestuur het en haar werk by nasionale kunsuitstallings te sien was.
Maar een dink is seker. Voor haar esel, is waar Mariëtte op haar gelukkigste is.
Wanneer sy voor haar esel gaan staan, kry al haar mooiste herinneringe vorm op die doek voor haar. Al dink sy nie altyd bewustelik aan alles nie, voed dit haar siel soos niks anders kan nie. Terwyl sy netjies seker maak dat elke vorm perfek is, gaan lê daar 'n lagie trots oor al die seerplekke en verlange in haar hart.
Dan kry sy die seker wete dat daar oorge-noeg mooi dinge in die lewe is om die lelike dinge mee te beveg. Dit is bloot 'n keuse wat jy moet maak: Gaan ek verwoes of gaan ek skep? Gaan ek toelaat dat ek breek of gaan ek begin bou?